Rowers gesoek wat hul as polisie voordoenAlle beskikbare Rusa-beamptes is na die toneel ontbied. (Foto: Reaction Unit South Africa/Facebook) Die polisie in Tongaat, KwaZulu-Natal, is op soek na vier mans wat hulle glo as polisiebeamptes voorgedoen het om ŉ huis in dié gebied te beroof. Volgens Reaction Unit South Africa (Rusa) het die vermeende rowers Woensdag by ŉ huis in Daffodilweg in Mithangar aangeklop. Die verdagtes was glo in die polisie se reflekterende baadjies geklee en een van die rowers het hom as ŉ beampte geïdentifiseer. Hulle het ŉ bevelskrif aan die eienaar oorhandig om sy huis te deursoek en die huis binnegegaan. “Die verdagtes het byna onmiddellik hul vuurwapens op die eienaar gerig en daarop aangedring dat die kluis oopgemaak word. Hulle het ŉ onbekende hoeveelheid kontant en ŉ vuurwapen gebuit voordat hulle met ŉ motor op die vlug geslaan het.” Alle beskikbare Rusa-beamptes is 17:18, terwyl die gewapende rooftog aan die gang was, na die toneel ontbied. “Op pad na die toneel is die beamptes na Ndwedwe herlei, waar die polisie reeds die verdagtes se motor agternagesit het.” ŉ Soektog van die gebied is van stapel gestuur, maar die verdagtes kon daarin geslaag om die polisie te ontduik. Die polisie het ŉ beroep op lede van die publiek gedoen om op die uitkyk te wees vir ŉ wit Volkswagen Golf of Polo GTI met die registrasienommer ND 354 712. Dit word vermoed dat die motor wat die verdagtes gebruik het ook met ŉ blou polisielig toegerus is, maar dit kon nog nie bevestig word nie. Lede van die publiek kan Rusa-beamptes by 086 123 4333 skakel as hulle inligting in verband met die rooftog het.